חריש (עיר)

חָרִישׁ היא עיר במחוז חיפה בישראל השוכנת בצפון-מזרח השרון, מדרום לנחל עירון ולמחלף עירון וממזרח לכביש 6. נוסדה בשנת 1982 כחלק מתוכנית יישובי הכוכבים, והוכרזה כעיר בשנת 2022, 40 שנה לאחר הקמתה.

היסטוריה

 קיבוץ ומועצה מקומית 
ב־1982 הוקם על ידי הקיבוץ הארצי קיבוץ חריש על בסיס היאחזות נח"ל, אך בשל אוכלוסייה מצומצמת (25 תושבים בלבד ב־1990) ננטש בהדרגה עד 1993, למעט פלוגת מג"ב ששכנה בו. בראשית שנות ה־90, במסגרת תוכנית שבעת הכוכבים, הוחלט להקים בסמוך יישוב עירוני בשם חריש שתוכנן ל־30,000 תושבים. ב־1995 נבנו כ־300 יחידות דיור, אך מכירת הדירות נכשלה, רבות מהן נותרו ריקות והאוכלוסייה כללה בעיקר שוכרי דירות מעוטי יכולת. ב־1998 הובאו למקום כ־70 משפחות מחמולת קראג'ה מרמלה בעקבות סכסוך חמולות עם חמולת ג'רושי. במקביל, ביולי 1992 אוחדו קציר וחריש למועצה מקומית "טל־עירון" (ששמה הוסב ב־1995 ל"קציר-חריש"). ב־2012 הופרדו הרשויות מחדש, קציר צורפה למועצה אזורית מנשה וחריש הפכה לרשות מקומית עצמאית כהכנה להפיכתה לעיר.

 2010: ייסוד העיר חריש 
 ביטול התכנון הראשוני כעיר חרדית 
שמאל|250px|ממוזער|נוף כללי של העיר
בשנת 2008 הוחלט להכריז על חריש כמרחב תכנון מיוחד על פי סעיף 32 בחוק התכנון והבנייה והוקמה ועדה מיוחדת שבסמכותה לאפשר תכנון ופיתוח אזורי מהירים. בראש הוועדה עמד יגאל שחר. החל מ-2014 עומד בראש הוועדה השר לשעבר דוד מגן.

בשנת 2010 החליטה הממשלה להקים ועדת מנכ"לים לקידום היישוב חריש לצורך "פתרונות ארוכי טווח לצמיחתו העתידית של היישוב כפתרון משמעותי וארוך טווח למצוקות הדיור הקשות מהן סובלת האוכלוסייה בעלת צביון דתי". החלטה זו עוררה התנגדות ביישוב, ובשנת 2011 עתרו תושבי חריש לבית המשפט המחוזי בחיפה נגד התוכנית לייעד את העיר לחרדים בלבד. בית המשפט קבע כי על המכרזים להיות פתוחים לציבור הרחב. נכון לשנת 2024 העיר מעורבת, והעירייה מקצה מבנים, משאבים, תקציבים ותוכניות לכלל פלחי האוכלוסייה. נכון למפקד 2022, 22.5% ממשקי הבית הם דתיים לאומיים, 11.7% חרדים, 42.7% חילונים ו-19.1% מסורתיים.

 בנייה, אכלוס והתפתחות 
במהלך 2014 ו-2015 אושרו ושווקו ליזמים שתי שכונות נוספות, 1/ב "המגף" (2,519 יח"ד) ו-2/א "אור המזרח" (1,858 יח"ד). כן אושר מרכז עירוני ראשי 1/ד שכולל 664 יח"ד, 150,000 מ"ר שטחי מסחר ותעסוקה, 8,000 מ"ר שטחי מלונאות ו-77,000 מ"ר מבני ציבור שיכללו מתחם עירוני לשירותי הצלה וחירום. בסוף מרץ 2018, הגדיל שר האוצר משה כחלון את מרחב התכנון של חריש ב-2,000 דונם.

במהלך שנת 2020 המשיכה חריש להתרחב בצעדים מהירים – באפריל 2020, פורסם כי נבנים בשכונת הפרחים שני בתי ספר חדשים, הראשון יתפקד כבית ספר יסודי ממלכתי והשני יהיה בית ספר יסודי ממלכתי דתי. במאי, פורסם כי שכונת מעו"ף, שתשמש גם כמרכז העסקים הראשי של חריש, לקראת אכלוס. השכונה תכיל בין היתר מתחם משרדים, מבני תעשייה, בית עירייה חדש ומסוף תחבורה ציבורית שייתן מענה למזרח חריש. ביולי, הגישה הוועדה הגאוגרפית חיפה את המלצותיה למשרד הפנים, באשר להרחבת גבולות השיפוט של חריש, כדי לאפשר את המשך פיתוחה והפיכתה לעיר של כ־100,000 תושבים. הוועדה המליצה על תוספת של 3,282 דונם, המהווים גידול של כ-46% בשטח השיפוט של חריש. בנובמבר, פורסם כי הסתיים שלב התכנון של הפארק העירוני של חריש. על פי התכנון הפארק ישתרע על שטח של כ-200 דונם ולאורך כ-1,500 מטרים. הפארק יוקם בצמוד לכביש 6 הנושק למערב היישוב. חודש לאחר מכן הופקדה תוכנית "רובע חריש דרום". במסגרת התוכנית יבנו כ־1,650 יחידות דיור וכ-332 אלף מ"ר של שטחי תעסוקה ומסחר. השכונה תחבור לכביש 611 שמתוכנן לחבר את חריש לכביש 574 ובעתיד אולי גם לכביש 6.
ממוזער|250px|חריש, שדרה ראשית

במאי 2022 הכריזה שרת הפנים איילת שקד כי חריש מקבלת מעמד של עיר.

ב-2023 אושרה הקמת בית חולים בעיר.

תחבורה

חריש ממוקמת ממזרח לכביש 6, על יד מחלף עירון, ומתחברת לדרך ישירה דרך מחלף מג"ב בכביש 65. כביש 6353 וכביש 574 מהווים את דרכי הגישה המרכזיות לעיר. כביש 574 הוא כביש אורך ממחלף משמר הגבול עד לצומת באקה אל גרביה צפון. סמוך לכניסה לעיר מתוכננת תחנת הרכבת חריש על מסילת מנשה, המקשרת בין המסילה המזרחית החדשה אל מסילת העמק. מערבית לחריש נמצא מחלף משמר הגבול, שהחליף את צומת משמר הגבול הישן, עם גשר מעל כביש 65 שנחנך בפברואר 2022. בתחבורה ציבורית, חברת "קווים" מפעילה קווים עירוניים ובין-עירוניים לבנימינה, פרדס חנה, חדרה, מרכזית המפרץ, השרון וגוש דן; חברת "תנופה" מפעילה קווים לחדרה וגוש שקד דרך חריש; חברת "אגד" מפעילה את קו 942 לחיבור לירושלים, וכן קו לילה 807 לתל אביב בימי חמישי ומוצ"ש. ב-2024 נחנך מסוף חריש בכניסה לעיר, המשמש נקודת יציאה וכניסה למשתמשי התחבורה הציבורית.

בתכנון ובנייה, פרויקט הכניסה הדרומית לעיר (כביש 611) נמצא בשלבי ביצוע, וחברת נתיבי ישראל בונה את החיבור לכביש 574, שיהווה כניסה נוספת לחריש ויתחבר לשדרות התמדה, בנוסף לשתי הכניסות הקיימות.

 תעסוקה 
במסגרת ההתרחבות דרומה, הופקדה בוועדה לתכנון ובנייה התב"ע (תוכנית בינוי עיר) של השכונה העתידית "חריש דרום", תוכנית שבה מתוכננים לקום שטחי מסחר ותעסוקה גדולים. רוב האוכלוסייה כשני שלישים עובדים מחוץ ליישוב.

 אוכלוסייה 

ממוזער|פאוור סנטר More Life בכניסה לחריש 09-25
באוקטובר 2018 הגיע מספר התושבים בחריש ל-10,000 ובסוף 2020 מנתה אוכלוסיית חריש כ-19,600 תושבים. בסוף שנת 2024 מנתה אוכלוסיית העיר מעל 40,000 תושבים.

בעיר חל גידול ניכר באוכלוסייה החרדית, מ-9% בשנת 2010 ל-27% בשנת 2023.

 ראשי העיר 
 1998–2003: דב (דובי) סנדרוב – ראש המועצה הנבחר הראשון של קציר-חריש
 2006–2013: נסים דהן – ראש המועצה הממונה
 2013–אוגוסט 2025: יצחק קשת – ראש המועצה הנבחר הראשון לאחר הפרדת קציר מחריש, וראש העירייה הראשון. הושעה מתפקידו בעקבות הגשת כתב אישום נגדו בגין חמש עבירות של מעשים מגונים ושבע עבירות של מרמה והפרת אמונים..
 אוגוסט 2025 - יוחאי פרג'י (ממלא מקום ראש העיר)

 פרסים 
 2022 אות האדריכלות בקטגוריית מבנה החינוך. מקום ראשון למכלול חינוכי בחריש בתכנון "גושן אדריכלים". מתחם של כ-4,300 מ"ר, הכולל שני מבנים מרובעים סימטריים, הגדול במבנים הוא בית הספר שבתוכו 18 כתות לימוד, והקטן במבנים הוא גן הילדים עם ארבע כיתות. בנוסף, במרכז כל אחד מהמבנים יש חצר ירוקה ונעימה לרווחת התלמידים.

 ראו גם 
 יישובי הכוכבים
 המשולש
 מודיעין-מכבים-רעות

 קישורים חיצוניים 











 הערות שוליים 

*
קטגוריה:יישובים שהוקמו ב-1982
קטגוריה:היאחזויות נח"ל
קטגוריה:המשולש
קטגוריה:ישראל: ערים
קטגוריה:ישראל: מועצות מקומיות לשעבר
קטגוריה:רכס אמיר: יישובים